मणिपुर की राजधानी इंफाल चारों तरफ पहाड़ियों से घिरी है। पर इंफाल शहर समतल है। इसलिए यह देखने में किसी उत्तर भारत के परंपरागत शहर जैसा ही लगता है। मणिपुर का सरकारी रोडवेज नागालैंड की तरह काम नहीं करता, इसलिए इंफाल में अलग जगहों पर जाने से लिए वाहन भी अलग अलग जगहों से मिलते हैं। यानी राजधानी में कोई केंद्रीयकृत बस स्टैंड नहीं है। मुझे अपने ठहरने और आगे के सफर का इंतजाम करने के बाद इंफाल घूमना था। नागालैंड की बस से उतरने के बाद अजनबी शहर में यूं ही आगे कदम बढ़ा देता हूं। रास्ते में कुछ लोगों से रास्ता पूछता हूं। पर जाना कहां है खुद ही नहीं मालूम है। थोड़ी दूर चलने पर आता है थांगल बाजार। हर जगह सेना, पुलिस, पारा मिलिट्री फोर्स के जवान गस्ती लगाते नजर आ रहे हैं। एक अजीब से खौफ में जीता हुआ शहर लगता है। ऐसा तो कोहिमा में नहीं था।